Caixico

**Caixico** u **robre** ye a denominación popular colectiva ta cualques especies d'árbols en o chenero *[[Quercus]]* que tienen como caracteristica común de totas ellas de tener fuellas caducas u marcescents, per contraposición con as carrascas u lecineras, que son as especies arborias de fuella perén. A las selva a on se i troban presents istas especies se las clama "rebollar".

## Distribución
Os caixicos son presents en a mayor part d'Eurasia, fendo parte principal en muitas masas de selva por tot lo continent, en beluna d'as suyas especies. As selvas en as que bella especie de caixico i siga predominadera se suelen referir como caixicars. Os caixicars amaneixen en as rechions que satisfaigan as necesidaz d'humedat mas elevadas que suelen tener os caixicos en comparanza con belaltras especies de *Quercus*, per lo que se tornan cada vegada menos frecuents como mas ta'l sud siga la zona.

En Europa central y en as rechions d'influencia climatica atlantica, a especie *[[Quercus robur]]* ye una especie que gosa presentar gran desarrollo y se'n i troba con frecuencia. Manimenos, o dominio de condicions climaticas de tipo mediterranio (y dica sub mediterranio a lo mas) en Aragón fa que cuasi no se'n i trobe, de *Q. robur*. Per contra, *[[Quercus petraea]]*, que ye una especie con requerimientos d'humedat y clima pareixitos a *Q. robur*, se manifiesta en formacions muit chicorronas en as baixants d'ubago de cualques sistemas montanyeses. En i hai en l'Alto Aragón en o piso montano, anque en ixa part d'o país se troba desplazato a sobén per o favo, y tamién se'n puede trobar en Moncayo y de forma relicta en as sierras d'Albarracín y de Cuenca.

En existe, manimenos, belaltras especies millor adaptatas a las condicions submediterranias (mediterranias bel poquet mas humedas que de regular, sobre tot en norte y en a montanya): *[[Quercus humilis]]*, *[[Quercus faginea]]* y *[[Quercus pyrenaica]]*. As dos zagueras tienen a fuella marcescent. A mas gran part d'os caixicos que omne puede trobar per l'Alto Aragón pertenecen bien a la especie *Quercus faginea* u bien a *[[Quercus cerrioides]]*, que cualques autors consideran un hibrido d'entre *Q. faginea* y *Q. humilis*.

## Fruito

O fruito d'o caixico ye, per definición, o glan. Ista parola s'emplega de forma especifica ta nombrar os fruitos d'as especies arborias de *Quercus* con fuella caduca, que ixo ye, lo que se diz caixicos, pus tradicionalment s'ha quiesto considerar que tienen millors propiedaz nutritivas que as billotas (per contraposición, os fruitos d'as carrascas y coscollos).

A importancia d'ista diferenciación ye cabal si se considera que en a economía ganadera d'enantes, mas que mas en a montanya, ta cuan a pastura faltaba en hibierno os glans yeran principals ta complementar l'alimentación d'o bestiar de cría y minimizar asinas as muertes sobre tot de corders y crabitos lactants que yeran una contumancia habitual en os meses fridos. A retreta d'a leit ye a primer reacción que manifiesta o cuerpo d'una fembra criadera cuan sufre malnutrición.

Tamién s'emplegaba os glans ta alimentar a os tocins, anque menos de como se piensa. En l'Alto Aragón, as principals consumideras de glans yeran as uellas y as crabas.

## Denominacions
Os fitonimos **caixico** y **caixigo** son as dos denominacions mas frecuents ta iste tipo d'árbols en l'Alto Aragón. A primera ye una versión conservadera con as consonants oclusivas xordas intervocalicas, mientres que a segunda ye a suya equivalent sonorizadera. As dos dimanan d'una radiz prerromana (talment celtica) que s'introdució en o latín d'a Peninsula Iberica como **CAXICU(M)* y probablement i siguió a evolución **CAXICU* > caixico > caixigo, con a particularidat que ista evolución no s'habría completato de tot en tota la cheografía aragonesa, dando ixas dos variants diatopicas que son bien vivas en as parlas actuals. Tanto la una como l'altra contan con formas castellanizatas que fan part d'o lexico de substrato aragonés en o castellano d'Aragón: **cajico** y **cajigo** respectivament.

Seguntes o lexicografo especializato en fauna y flora d'Aragón Rafel Vidaller, a forma "caixico" se documenta alternativament en lugars cuasi por tot l'Alto Aragón, sacando-ne a Ribagorza, dende a Chacetania (Botaya, Echo, Chaca, Ansó) dica Sobrarbe (Viello Sobrarbe, Vio, Nerín, Sercué, Saruisé, Boltanya), en pasando per lugars de l'Alto Galligo (Acumuer), norte d'o Semontano de Balbastro (Rodellar) y diferents extremos d'a Plana de Uesca (Arguis, Santolaria de Galligo). Anque en cualques d'istes lugars a pronunciación con /k/ ye minoritaria contra la que ye con /g/; p. ex. Vidaller cita "caixico" en a Buerda pero tamién "caixigo", que ye a sola variant que en chunto con a castellanizata "cajigo" en conoixen bels naturals.

"Caixigo", ademés de en a Buerda, se diz en muitos altros lugars que, en iste caso sí, incluyen a comarca de Ribagorza. Se documenta en Graus, Benás, Seira y Capella en Ribagorza, en Vio y Buerba en a val de Vio, en A Espunya y Tella en a val d'a Cinca, y en Bielsa en a val de Bielsa en Sobrarbe, y en Fonz en a Cinca Meya. "Caixigo" ye ademés a forma tipica en a val de Chistau y en Baixo Penyas (Sobrarbe) ta nombrar-lo.

### Robre

En aragonés, ademés de as dos formas tipicas "caixico" y "caixigo" se i documenta encara viva (anque de manera residual) unaltra parola d'etimolochía clarament latina que se mete de forma evident en connexión con altras luengas romances d'Espanya, como o catalán y o castellano. Ye a parola **robre** (d'o latín *robur, robŏris*), *roble* en castellano y *roure* en catalán.

Ista denominación s'ha documentau viva en Vio (val de Vio, Sobrarbe) como solo lugar de parla aragonesa, en Alins en a Ribagorza de parla catalana, Calasanz y Gabasa en Litera y en Torrociella d'Alcanyiz en o Baixo Aragón a on que s'interpreta que i representa un elemento de substrato aragonés en o castellano que actualment se i parla. Significativament, o solo municipio en a comarca d'Os Monegros que tiene un caixicar (o vedau de Robres) ha nombre Robres pero en o castellano con substrato aragonés que se i parla en l'actualidat d'istes árbols en dicen *cajicos*».

Manimenos, en os textos historicos d'aragonés se i troba a-saber-las referencias a istes árbols con ixa denominación, lo que fa pensar que en bel altro tiempo hese puesto estar una denominación muito mas difundida, lo menos en a val d'Ebro. En l'aria d'o Mayestrato veyemos una continuidat dende l'uso medieval rechistrato por textos d'o sieglo XV de Mirambel dica l'uso actual en Bordón, y en o microtoponimo *Valderrobres* de Molins.

En as traduccions medievals veyemos *robre*, y en a "*[[Grant Cronica d'Espanya]]*", compilación historica de Chuan Ferrández d'Heredia en trobamos un uso intresant:

En o "*[[Libro d'el Trasoro]]*" escriben *robres* en o capítol que l'adedican a l'hipopotamo:

En o "*[[Libro d'as Marabillas d'o Mundo]]*" tamién podemos veyer escrito *robre*:

En romanz navarro se gosa escribir *robre*, y lo podemos veyer escrito en o mesmo Fuero Cheneral de Navarra:

En un texto navarro de 1413 de Santesteban de Lerín s'escribe *robre*:

En un altro de 1388 de Roncesvals tamién podemos leyer-lo:

Tamién ye significativo en ista dirección que una d'as villas principals d'a Matarranya se trobe documentada en aragonés medieval como *[[Val de Robres|Val de Rovres]]*.

## Imáchens

Imachen:Arboretum Main-Taunus - 001.jpg|Interior d'un caixicar
Imachen:Quercus kelloggii (bark leaf).jpg|Crosta
Imachen:Cynips quercusfolii tamme pahksääsk estonia.JPG|Galetas causadas por a fizadura d'as vespas *[[Cynips|Cynips spp.]]*


Imachen:Andricus kollari oak marble gall, knikkergal.jpg|Galetas en una branca.
Imachen:Valley oak.jpg|*[[Quercus lobata|Q. lobata]]*.
Imachen:Quercus cerris.JPG|*[[Quercus cerris|Q. cerris]]*.


Imachen:Paprastasis azuolas.JPG|*[[Quercus robur|Q. robur]]*.
Imachen:Rebollar del atardecer.jpg|*[[Quercus pyrenaica|Q. pyrenaica]]* en hibierno.
Imachen:Quercus faginea 2009December20 Habitus SierraMadrona.jpg|*[[Quercus faginea|Q. faginea]]*.


## Notas


## Referencias

## Vinclos externos